b"\n_START_ARTICLE_\nProjektijuhtimise audit\n_START_SECTION_\nAjalugu\n_START_PARAGRAPH_\nAuditeerimine tuleneb ladinakeelsest s\xc3\xb5nast \xe2\x80\x9caudire\xe2\x80\x9d, mis t\xc3\xb5lkes t\xc3\xa4hendab 'kuulama' v\xc3\xb5i 'kuulma'.  Auditeerimist on paljud teadlased defineerinud erinevalt. Wang defineerib auditeerimist kui enese kontrolli v\xc3\xb5i taast\xc3\xb5estamise protsessi ning enese raamatupidamisliku usaldusv\xc3\xa4\xc3\xa4rsuse ja juhtimisoskuse kontrollimist ja vajadusel korrigeerimist.  Power kirjeldab auditeerimist kui s\xc3\xbcstemaatilist ja eraldiseisvat organisatsiooni failide, kontode, dokumentide ja vaut\xc5\xa1erite kontrolli, et olla kindel, mil m\xc3\xa4\xc3\xa4ral peegeldavad finantsaruanded t\xc3\xb5est v\xc3\xb5i v\xc3\xa4\xc3\xa4ra \xc3\xbclevaadet hetkeolukorrast. _NEWLINE_Auditeerimise ajalugu k\xc3\xa4ib k\xc3\xa4sik\xc3\xa4es raamatupidamise omaga. Auditeerimise esimesed m\xc3\xa4rkmed p\xc3\xa4rinevad aastast 400 e.m.a Egiptuse ja Bab\xc3\xbcloni aladelt, kus peeti arvestust kaupade liikumise kohta ning anti ka suulisi auditi aruandeid.  T\xc3\xa4nap\xc3\xa4evaks on kauba liikumise j\xc3\xa4lgimisest saanud kompleksne auditite s\xc3\xbcsteem ning kujunenud v\xc3\xa4lja spetsiifilised auditeerimisviisid erinevate protsesside jaoks._NEWLINE_Projektijuhtimise auditi vajadus tekkis koos projektide ja projektip\xc3\xb5histe ettev\xc3\xb5tete tekkimisega. Sellega koos tekkis vajadus kontrollida nii projektide ajaplaane kui ka efektiivsust ja toimimist ning v\xc3\xa4listada v\xc3\xb5imalikke pahatahtlikke taolise t\xc3\xb6\xc3\xb6vormi \xc3\xa4rakasutamisi.\n_START_SECTION_\nOlemus\n_START_PARAGRAPH_\nProjektijuhtimise auditi l\xc3\xa4biviimiseks on mitmeid meetodeid. \xc3\x9cks viis auditi teostada on toetudes ISO9001 kvaliteedijuhistest, mis annab auditile detailse ja tehnilise struktuuri. ISO 9001 alusel viib auditit l\xc3\xa4bi iseseisvatest spetsialistidest koosnev meeskond, kes hindavad tegeliku projektijuhtimise (l\xc3\xa4biviimise) vastavust organisatsiooni kvaliteedieeskirjades kirjeldatule.\n_START_SECTION_\nPlaneeritud auditid\n_START_PARAGRAPH_\nSuurte ja komplekssete projektide puhul tehakse reeglina mitmeid planeeritud auditeid. See on hea viis kiire tagasiside saamiseks ning vigade avastamiseks nende algstaadiumis. Esimene audit koostataksegi projekti algfaasis, kus vaadatakse \xc3\xbcle projekti mustand ning antakse sellele hinnang. J\xc3\xa4rgmine audit toimub ideaaltingimustel kohe, kui projekt on kinnitatud ning suuremad tegevused planeeritud, seej\xc3\xa4rel auditeeritakse projekti siis, kui projektist on ajaliselt v\xc3\xb5i eelarveliselt teostatud 20%. Edasised auditid toimuvad iga j\xc3\xa4rgneva tugipunkti juures, kus kontrollitakse muu seas eelnevate paranduste arvessev\xc3\xb5tmist.\n_START_SECTION_\nErakorralised auditid\n_START_PARAGRAPH_\nProjektijuhtimise auditid peaksid enamasti olema korralised ja planeeritud, kuid juhul, kui juhtkond on ebakindel projekti toimimises v\xc3\xb5i teadmatuses selle k\xc3\xa4ek\xc3\xa4igust, viiakse erandkorras l\xc3\xa4bi etteteatamata projektijuhtimise audit. Selline audit annab \xc3\xb5iglase hinnangu projekti seisukorrale ning piisavalt informatsiooni edasiste otsuste vastu v\xc3\xb5tmiseks. _NEWLINE_Plaaniv\xc3\xa4line audit teostatakse reeglina ka juhul, kui projektijuhtimise meeskonnas on toimunud muudatusi. Auditi l\xc3\xa4biviimisel osalevad m\xc3\xb5lemad, nii lahkuv kui ka ametisse asuv projektijuht. Selline audit annab uuele projektijuhile t\xc3\xb5ese \xc3\xbclevaate projekti olukorrast, kindluse, mille baasilt v\xc3\xb5tta vastu edasisi otsuseid ning minimeerib projekti \xc3\xbcleandmisega kaasnevaid arusaamatusi ja infosulgu._NEWLINE_Plaaniv\xc3\xa4line audit on asjakohane ka juhul, kui investoritel on alust kahtlustada projektijuhte illegaalsetes mahhinatsioonides.\n_START_SECTION_\nN\xc3\xb5uded audiitorile\n_START_PARAGRAPH_\nProjektijuhtimise audiitoriks peab olema sel alal kompetentne isik, kes on viibinud projekti juures selle planeerimise ja mehitamise protsessi k\xc3\xa4igus, kuid audiitor ei tohi olla seotud projektis l\xc3\xa4biviidavate t\xc3\xb6\xc3\xb6de teostamise v\xc3\xb5i \xc3\xbclevaatamisega. Audiitor peab olema erapooletu. Projektijuhtimise audiitoriks peab olema isik, kes on antud valdkonnas p\xc3\xa4dev ning omab laiap\xc3\xb5hjalist kogemust ja kokkupuudet sarnaste projektidega.  Audiitoril peab olema ettekujutus v\xc3\xb5imalikest ohtudest ja t\xc3\xbc\xc3\xbcpilisematest eksimustest. N\xc3\xb5utud ei ole antud valdkonna spetsiifiline tehniline tundmine, kuid laiap\xc3\xb5hjalise \xc3\xbclevaate omamine. Audiitor peab oma \xc3\xbclesandeid t\xc3\xa4ites olema aus, objektiivne, erapooletu ja p\xc3\xb5hjalik. Samuti on t\xc3\xb6\xc3\xb6ks vajalik hea kuulamisoskus ja anal\xc3\xbc\xc3\xbcsiv\xc3\xb5ime, kuid audiitori isikus ei peeta professionaalseks liialt kiirete ja ennatlike j\xc3\xa4relduste tegemist. _NEWLINE_Auditeerimist ei pea teostama \xc3\xbcks inimene, vaid selleks v\xc3\xb5ib koostada ka meeskonna p\xc3\xa4devatest isikutest, kes vastavad \xc3\xbclaltoodud kriteeriumitele.\n_START_SECTION_\nProtsess\n_START_PARAGRAPH_\nEttepanek ja auditi l\xc3\xa4biviimise algatus peaks tulema projektijuhilt v\xc3\xb5i selle meeskonnalt, kuna tegu on projekti sujuvaks teostamiseks ja \xc3\xb5nnestumiseks olulise tegevusega.   _NEWLINE_Auditi protsessiks ettevalmistuse k\xc3\xa4igus m\xc3\xa4\xc3\xa4ratakse kindlaks auditi ajakava, aeg ja koht ning eelarve, valitakse sobiv(ad) audiitor(id) ning lepitakse kokku auditeerimise detailsusastmes ja aruandmise korras. Samuti tuleb auditeerimisest ette teavitada projektijuhti ning paluda temal ette valmistada vajalikud dokumendid.  _NEWLINE_Audiitori \xc3\xbclesandeks projektijuhtimise auditeerimisel on koguda projekti kohta informatsiooni ning anal\xc3\xbc\xc3\xbcsida selle asjakohasust ja t\xc3\xa4psust, teha saadud informatsioonist j\xc3\xa4reldused ning esitada oma tulemused auditi tellijatele.  Audiitorile peaksid olema k\xc3\xa4ttesaadavad k\xc3\xb5ik projektiga seotud dokumendid. Seal juures n\xc3\xa4iteks projekti kirjeldus ja eesm\xc3\xa4rgid, selle eelarve ja ajaplaan. Projektiga seotud inimeste ja kolmandate osapoolte andmed. Projekti kvaliteedi-, eelarve- ja ajaplaani kontrolli plaan ja riskianal\xc3\xbc\xc3\xbcs.  Materjalide p\xc3\xb5hjal on audiitoril \xc3\xb5igus esitada t\xc3\xa4iendavaid k\xc3\xbcsimusi k\xc3\xb5igiet projektiga seotud isikutele, millest l\xc3\xa4htuvalt ta saab anda adekvaatse ja erapooletu hinnangu projekti k\xc3\xa4ek\xc3\xa4igule ning \xc3\xb5nnestumise t\xc3\xb5en\xc3\xa4osusele. K\xc3\xb5ik audiitori ja projektiga seotud inimeste vahelised vestlused v\xc3\xb5iksid olla l\xc3\xa4bi viidud personaalselt ning ilma k\xc3\xb5rvaliste m\xc3\xb5jutajateta. Samuti ei tohi audiitor intervjuu tulemusi oma j\xc3\xb5upositsiooni kasutades m\xc3\xb5jutada l\xc3\xa4bi \xe2\x80\x9ct\xc3\xa4hen\xc3\xa4rimise\xe2\x80\x9d v\xc3\xb5i \xe2\x80\x9crumalate k\xc3\xbcsimuste\xe2\x80\x9d k\xc3\xbcsimise. Oma v\xc3\xa4idete t\xc3\xb5estamiseks on audiitoril kohustus paluda intervjueeritavatel tuua konkreetseid n\xc3\xa4iteid.  _NEWLINE_Audiitor p\xc3\xb6\xc3\xb6rab auditeerimise k\xc3\xa4igus t\xc3\xa4helepanu ka projekti eri osade arvestuslikule t\xc3\xb6\xc3\xb6mahukusele ning tegelikult teostatud t\xc3\xb6\xc3\xb6 mahule, projekti k\xc3\xa4ek\xc3\xa4iku m\xc3\xb5jutavatele piirangutele ja vajadusel nende kaotamise v\xc3\xb5imalikkusele.  Auditi tulemuste esitamisel esitab audiitor projekti hetkeseisu kirjelduse, tema kuuldud ja n\xc3\xa4htud aspektid, audiitori enese arvamuse olukorrast, teised auditeerimise k\xc3\xa4igus selgunud arvamused (t\xc3\xb6\xc3\xb6tajate, meeskonnaliikmete vms) ja audiitori parandusettepanekud.\n_START_SECTION_\nKasutusvaldkonnad\n_START_PARAGRAPH_\nProjektijuhtimise auditeid kasutatakse mitmesugustes organisatsioonides, kus tehakse t\xc3\xb6\xc3\xb6d projektidega, v\xc3\xb5i projektip\xc3\xb5histes organisatsioonides, n\xc3\xa4iteks paljud kultuurivaldkonna organisatsioonid (filmindus, kunst, teater, muuseumid) toimivad projektip\xc3\xb5hiselt, samuti teenuseid pakkuvad ettev\xc3\xb5tted (\xc3\xbcrituskorraldus, reisikorraldajad jne) ja tervishoiusektor, IT- ja ehitusvaldkonnad."